አምቦ ዩኒቨርሲቲ የበሽታውን ስርጭት ለመግታት በሰባት ከተሞች ትምህርት እየሰጠ መሆኑን ገለፀ
 ዩኒቨርሲቲው ለለይቶ ማቆያ ሁለት ሺህ አልጋዎችን ማዘጋጀቱንም አስታውቋል አዲስ አበባ፡- አምቦ ዩኒቨርሲቲ የኮሮና ቫይረስ ስርጭትን ለመግታት በተለያዩ ከተሞች ገበያ ቦታዎች ህብረተሰቡን እያስተማረና ለጎዳና ተዳዳሪዎች ምግብ ለማቅረብ የሚያስችሉ ዝግጅቶችን እያደረገ መሆኑን ገለጸ፡፡ ዩኒቨርሲቲው ለለይቶ ማቆያ ሁለት ሺህ አልጋዎች ማዘጋጀቱንም አስታውቋል፡፡  በአምቦ ዩኒቨርሲቲ የህዝብ ግንኙነት ዳይሬክተር ዶክተር መንግስቱ ቱሉ በተለይ ለአዲስ ዘመን ጋዜጣ እንደገለጹት፤ ቫይረሱ ወደ አገር ውስጥ መግባቱ ከተረጋገጠና መንግስት ቫይረሱን ለመከላከል የሚያስችሉ ውሳኔዎችን ካስተላለፈ በኋላ ዩኒቨርሲቲው በሰባት ከተሞች ገበያ ቦታዎች በመገኘት ህብረተሰቡ ራሱን ከቫይረሱ ለመከላከል ማድረግ በሚኖርባቸው ጉዳዮች ዙሪያ ትምህርት ሰጥቷል፡፡  ዩኒቨርሲቲው ታዋቂ አርቲስቶችን፣ ታዋቂ ሰዎች፣ የአገር ሽማግሌዎችን፣ የተለያዩ የመንግስት ሀላፊዎችንና የጤና ባለሙያዎችን በማሳተፍ በምዕራብ ኦሮሚያ ከሆለታ እስከ ባኮ፣ ከጅባት እስከ ግንደበረት፣ ተቀሳቅሶ ህብረተሰቡን ለማስተማር ዕቅድ መያዙን ገልጸው፤ ባለፉት አምስት ቀናትም አምቦ፣ባቢች፣ ጉደር፣ጊንጪ፣አዲስ ዓለምና ሆለታ ከተሞች ህዝብ በተጨናነቀባቸው የገበያ ቦታዎች በመገኘት ህብረተሰቡ ራሱን ከኮሮና ቫይረስ እንዲከላከል የማስተማር ስራዎች መስራቱን ተናግረዋል፡፡  ህብረተሰቡን በማስተማር ከተሳፉት ታዋቂ አርቲስቶች መካከልም አርቲስት ሀጫሉ ሁንዴሳ፣ አርቲስት ልጅ ያሬድ፣ አርቲስት ገላና ጋሩምሳ እንደሚገኙበት ዶክተር መንግስቱ ጠቅሰዋል፡፡ በሌላ በኩል ዩኒቨርሲቲው ገቢ ለሌላቸውና አነስተኛ ገቢ ላላቸው የህብረተሰብ ክፍሎች ድጋፍ ለማድረግ የምግብ፣ የጽዳትና የቁሳቁስ ድጋፎችን ለማድረግ ግዥ ማከናወኑን አውስተው፤ ዩኒቨርሲቲው የችግሩ መጠን እያየለ በመሄዱ ሌሎች ድርጅቶችን ጭምር በማሳተፍ ድጋፍ የሚያደርግ መሆኑንና የጎዳና ተዳዳሪዎችን በዩኒቨርሲቲው የመኝታ ክፍሎች እንዲቆዩ በማድረግ የምግብ አቅርቦት ለማቅረብ እየተቀሳቀሰ እንደሚገኝ አብራርተዋል፡፡  ህብረተሰቡ ከኮሮና ቫይረስ ራሱን እንዲከላከል አንድ ሺህ 500ሊትር አልኮልና ሳይኒታይዘር ምርቶችን ገዝቶና አምርቶ በሁለት ዙር ለአምቦ ከተማ ህዝብ ማከፋፈሉንም ጠቁመዋል፡፡ ዩኒቨርሲቲው በበሽታው ለሚጠረጠሩ ለይቶ ማቆያና ለታካሚዎች የሚሆን ሁለት ሺህ አልጋዎችንና እስከነ ምግብ አቅርቦቱ ዝግጁ ማድረጉን አመልክተው 10ሺህ ድረስ አልጋዎችን የማዘጋጀት አቅም እንዳለው ዶክተር መንግስቱ አስታውቀዋል፡፡ አዲስ ዘመን ሚያዝያ 2/2012 ጌትነት ምህረቴ